Document ID: 31999D0555

31999D0555
L 210/22
JURNALUL OFÍCIAL AL UNIUNII EUROPENE
DECIZIA COMISIEI
din 22 iulie 1999
de recunoaștere, în principiu, a conformității dosarelor transmise pentru examinare detaliată în vederea înscrierii eventuale a substanțelor active BAS 656H (p-dimetenamidă), AC 900001 (picolinafen) și ZA 1963 (picoxistrobină) în anexa I la Directiva 91/414/CEE a Consiliului privind introducerea pe piață a produselor fitosanitare
[notificată cu numărul C(1999) 2276]
(Text cu relevanță pentru SEE)
(1999/555/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Decizia 1999/1/CE a Comisiei (2), în special articolul 6 alineatul (3),
(1)
întrucât Directiva 91/414/CEE (denumită în continuare „directiva”) a prevăzut întocmirea unei liste comunitare a substanțelor active a căror includere în produsele fitosanitare este autorizată;
(2)
întrucât solicitanții au prezentat autorităților din anumite state membre dosare în vederea obținerii înscrierii a trei substanțe active în anexa I la directivă;
(3)
Întrucât BASF AG a prezentat autorităților germane, la 16 aprilie 1999, un dosar privind substanța activă BAS 656H (p-dimetenamidă);
(4)
întrucât Cyanamid Agro NV/SA a prezentat autorităților germane, la 10 mai 1999, un dosar privind substanța activă AC 900001 (picolinafen);
(5)
întrucât Zeneca Agrochemicals a prezentat autorităților irlandeze, la 26 mai 1999, un dosar privind substanța activă ZA 1963 (picoxistrobină);
(6)
întrucât autoritățile menționate au comunicat Comisiei rezultatele unei prime examinări a conformității dosarelor cu cerințele cu privire la datele și informațiile prevăzute în anexa II și, pentru cel puțin un produs fitosanitar care conține substanța activă în cauză, în anexa III la directivă; întrucât, ca urmare și în conformitate cu dispozițiile articolului 6 alineatul (2) din directivă, dosarele au fost transmise de către solicitanți Comisiei și celorlalte state membre;
(7)
întrucât dosarele privind substanțele active BAS 656H (p-dimetenamidă), AC 900001 (picolinafen) și ZA 1963 (picoxistrobină) au fost transmise Comitetului fitosanitar permanent la 10 iunie 1999;
(8)
întrucât articolul 6 alineatul (3) din directivă prevede că trebuie confirmat la nivelul Comunității că fiecare dosar trebuie considerat ca îndeplinind, în principiu, cerințele cu privire la datele și informațiile prevăzute în anexa II și, pentru cel puțin un produs fitosanitar care conține substanța activă în cauză, în anexa III la directivă;
(9)
întrucât această confirmare este necesară pentru ca examinarea detaliată a dosarului să poată fi continuată și pentru ca statele membre să aibă posibilitatea de a acorda o autorizație provizorie pentru produsele fitosanitare care conțin substanța activă în cauză prin respectarea condițiilor formulate la articolul 8 alineatul (1) din directivă, în special condiția privind evaluarea detaliată a substanței active și a produsului fitosanitar față de prevederile directivei;
(10)
întrucât o asemenea decizie nu împiedică ca anumite date sau informații suplimentare să fie solicitate societății în cauză dacă, pe parcursul examinării detaliate, se dovedește că astfel de informații sau date sunt necesare pentru luarea unei decizii;
(11)
întrucât este înțeles între statele membre și Comisie că Germania va continua examinarea detaliată a dosarului BAS 656H (p-dimetenamidă) și AC 900001 (picolinafen), iar Irlanda pe cea a dosarului ZA 1963 (picoxistrobină);
(12)
întrucât Germania și Irlanda vor prezenta Comisiei, de îndată ce este posibil și în termen de cel mult un an, un raport asupra concluziilor examinărilor pe care acestea le vor efectua, însoțit de eventuale recomandări în ceea ce privește înscrierea sau nu a substanțelor active în cauză și condițiile legate de aceasta; întrucât, încă de la recepționarea acestor raporturi, examinarea detaliată se va continua cu concursul tuturor statelor membre în cadrul Comitetului fitosanitar permanent;
(13)
întrucât măsurile prevăzute de prezenta decizie sunt în conformitate cu avizul Comitetului fitosanitar permanent,
ADOPTĂ PREZENTA DECIZIE:
Articolul 1
Următoarele dosare îndeplinesc, în principiu, cerințele cu privire la datele și informațiile prevăzute în anexa II și, pentru cel puțin un produs fitosanitar care conține substanța activă în cauză, îne anexa III la directivă, ținând seama de utilizările propuse:
1.
dosarul transmis de către BASF AG Comisiei și statelor membre în vederea înscrierii substanței BAS 656H (p-dimetenamidă) ca substanță activă în anexa I la Directiva 91/414/CEE și prezentat Comitetului fitosanitar permanent la 10 iunie 1999;
2.
dosarul transmis de către Cyanamid Agro NV/SA Comisiei și statelor membre în vederea înscrierii substanței AC 900001 (picolinafen) ca substanță activă în anexa I la Directiva 91/414/CEE și prezentat Comitetului fitosanitar permanent la 10 iunie 1999;
3.
dosarul transmis de către Zeneca Agrochemicals Comisiei și statelor membre în vederea înscrierii substanței ZA 1963 (picoxistrobină) ca substanță activă în anexa I la Directiva 91/414/CEE și prezentat Comitetului fitosanitar permanent la 10 iunie 1999.
Articolul 2
Prezenta decizie se adresează statelor membre.
Adoptată la Bruxelles, 22 iulie 1999.

Labels: 10
7
3
6
12